ประชาชนบริเวณภาคใต้ตอนล่าง เฝ้าระวังสถานการณ์อุทกภัย ชาวเรือเพิ่มความระมัดระวังในการเดินเรือ ถึงวันที่ 17 ธันวาคมนี้
นายเร๊าะมันคาน  โอราสะมันนี รักษาการในตำแหน่งผู้อำนวยการสถานีอุตุนิยมวิทยานราธิวาส เปิดเผยว่า ศูนย์อุตุนิยมวิทยาภาคใต้ฝั่งตะวันออก กรมอุตุนิยมวิทยา พยากรณ์อากาศระยะปานกลางสำหรับบริเวณภาคใต้ฝั่งตะวันออก มีฝน หรือฝนฟ้าคะนองบางพื้นที่ ช่วงวันที่ 12-13 ธันวาคม 2564 ส่วนในช่วงวันที่ 14-17 ธันวาคม จะมีฝนเพิ่มขึ้นและมีฝนหนักบางแห่ง ลักษณะทางอุตุนิยมวิทยาที่สำคัญ มรสุมตะวันออกเฉียงเหนือกำลังป่นกลาง พัดปกคลุมอ่าวไทย ภาคใต้และทะเลอันดามันตลอดช่วง อนึ่งหย่อมความกดอากาศต่ำที่ปกคลุมเกาะบอร์เนียวจะเคลื่อนผ่านประเทศมาเลเซีย ในช่วงวันที่ 14-17 ธันวาคม 2564ขอให้ประชาชนบริเวณภาคใต้ตอนล่างระวังอันตรายจากฝนตกหนักและฝนที่ตกสะสม  ซึ่งอาจทำให้เกิดน้ำท่วมฉับพลันและน้ำป่าไหลหลากได้ ส่วนชาวเรือบริเวณอ่าวไทยตอนล่าง ควรเพิ่มความระมัดระวังในการเดินเรือและหลีกเลี่ยงการเดินเรือบริเวณที่มีฝนฟ้าคะนองในช่วงวันที่ 14-17 ธันวาคมนี้